**Οι βασικοί όροι μιας απλής πρότασης**

Οι βασικοί όροι μιας απλής πρότασης είναι δύο, το **υποκείμενο** και το **κατηγόρημα**.

**Υποκείμενο** είναι το ονοματικό σύνολο που φανερώνει **ποιος** ενεργεί ή πάσχει ή βρίσκεται σε μία κατάσταση. Βρίσκεται πάντοτε σε πτώση **ονομαστική**.

**Κατηγόρημα** είναι το σύνολο των λέξεων της πρότασης που **αναφέρονται στο υποκείμενο**. Οι **μορφές** που μπορεί να πάρει το κατηγόρημα είναι οι εξής:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  |  | **Aπλή πρόταση** | | | |  |  |  |
| arrows | | | | | | | | |
|  | **υποκείμενο** |  | | | | | | **κατηγόρημα** |
|  | **μονολεκτικό** | | | arrows | | | | |
| Όταν το ρήμα της πρότασης είναι είτε ενεργητικής διάθεσης[[1]](http://ebooks.edu.gr/ebooks/v/html/8547/2244/Archaia-Elliniki-Glossa_A-Gymnasiou_html-empl/index11.html) και αμετάβατο είτε ουδέτερης ή παθητικής διάθεσης, το κατηγόρημα περιλαμβάνει **μόνο τον ρηματικό τύπο**, π.χ.*Ὁ παῖς****ὑπνώττει*** / Το παιδί **παίζει**. | | | | |  | | | **περιφραστικό** |
| **arrows** |
|  | | | | |
|  | | **συνδετικό ρήμα + κατηγορούμενο** | | | | |  |
| Όταν το ρήμα της πρότασης είναι συνδετικό (*εἰμί*, *γίγνομαι*, *φαίνομαι* κ.ά.) παθητικής ή ουδέτερης διάθεσης, το κατηγόρημα περιλαμβάνει τον **ρηματικό τύπο** και το **κατηγορούμενο**, έναν όρο που δηλώνει μια **ιδιότητα του υποκειμένου**, π.χ.*Ὁ χρησμὸς****σαφής ἐστι***/ Το παιδί **είναι ήσυχο**. | | | | | |  |
|  | | | | | | | |
|  | | **ενεργητικό μεταβατικό ρήμα + αντικείμενο (+2ο αντικείμενο)** | | | | | |
| Όταν το ρήμα της πρότασης είναι ενεργητικό μεταβατικό, το κατηγόρημα περιλαμβάνει τον **ρηματικό τύπο** και το **αντικείμενο**, έναν όρο που δηλώνει το πρόσωπο, ζώο ή πράγμα στο οποίο μεταβαίνει η ενέργεια του ρήματος, π.χ. *Σὺ μὴ ἐλπίσῃς****ταῦτα*** / Εσύ μην ακούς **τους άλλους**.  Μερικά ενεργητικά μεταβατικά ρήματα χρειάζονται δύο αντικείμενα, για να αποδώσουν ολοκληρωμένο νόημα (**δίπτωτα ρήματα**)· για τον λόγο αυτό το κατηγόρημα των προτάσεων αυτών περιλαμβάνει και **δύο αντικείμενα**, π.χ. *Διηγήσομαι****ὑμῖν μῦθον*** / Η Πολιτεία παρέχει **κίνητρα στους επιχειρηματίες**. | | | | | | | |
|  | | | | | | | |
|  | | | **ενεργητικό μεταβατικό ρήμα + αντικείμενο + κατηγορούμενο** | | | | | |
| Όταν το ρήμα της πρότασης είναι ενεργητικό μεταβατικό και σημαίνει «αποκαλώ», «θεωρώ», «εκλέγω», «μετατρέπω (κάτι σε κάτι άλλο)», το κατηγόρημα εκτός από τον **ρηματικό τύπο** περιλαμβάνει και το **αντικείμενο** και το **κατηγορούμενο του αντικειμένου**, π.χ. *Οἱ Ἀθηναῖοι εἵλοντο****Περικλέα στρατηγόν*** / Ο διευθυντής **με** αποκάλεσε **ασυνεπή**. | | | | | |

**red arrow Παρατηρήσεις**

**Υποκείμενο**

1. Το υποκείμενο μιας πρότασης βρίσκεται με την ερώτηση, **«ποιος / ποια / ποιο + ρήμα;»**.  
   ***Ἀλέξανδρος****τοὺς στρατιώτας συνήγαγε*.
2. Ως υποκείμενο μιας πρότασης είναι δυνατόν να τεθούν: ουσιαστικά, αντωνυμίες, επίθετα, μετοχές, αριθμητικά, απαρέμφατα, δευτερεύουσες ονοματικές προτάσεις κ.ά.
3. Το ρήμα συμφωνεί με το υποκείμενο της πρότασης (όταν αυτό είναι πτωτικό) στο πρόσωπο και στον αριθμό. Εξαίρεση αποτελεί η **αττική σύνταξη**, που χαρακτηρίζει κυρίως την ιωνική-αττική διάλεκτο. Όταν το υποκείμενο της πρότασης είναι **ουδέτερο πληθυντικού αριθμού**, το ρήμα τίθεται στο γ΄ ενικό αντί του γ΄ πληθυντικού, π.χ. *τὰ παιδία παίζει*.

**Κατηγορούμενο**

1. Το κατηγορούμενο αποδίδει μία **ιδιότητα** στο υποκείμενο (ή στο αντικείμενο) με τη μεσολάβηση ενός συνδετικού ρήματος (*εἰμί, γίγνομαι, φαίνομαι, διατελῶ, διάγω* κ.ά.). Το εντοπίζουμε με την ερώτηση **«τι (λογής) + ρήμα;»**.  
   *Ἡ πόλις****ἀνάστατος****ἐγένετο*.
2. Το κατηγορούμενο είναι συνήθως επίθετο. Ως κατηγορούμενο σε μια πρόταση είναι δυνατόν, επίσης, να τεθούν: ουσιαστικά, αντωνυμίες, μετοχές, αριθμητικά, απαρέμφατα, δευτερεύουσες ονοματικές προτάσεις (κυρίως αναφορικές) κ.ά.
3. Το κατηγορούμενο, όταν είναι επίθετο, συμφωνεί με το υποκείμενο ή το αντικείμενο στο οποίο αναφέρεται στο **γένος**, στον **αριθμό** και στην **πτώση**, π.χ. *Καὶ ἦν ἡ μάχη****καρτερά***. Όταν είναι ουσιαστικό, συμφωνεί υποχρεωτικά στην πτώση και ενδεχομένως στον αριθμό και στο γένος, π.χ. *Τὰ δὲ Κύθηρα****νῆσός****ἐστιν*. Μερικές φορές τίθεται στο ουδέτερο γένος, π.χ. *Καλὸν ἡ σωφροσύνη, ἀλλ' ἐπίπονον*, ή σε γενική (κατηγορηματική), π.χ. *Ὁ θρόνος τοῦ μεγάλου βασιλέως****χρυσοῦ****ἦν*.

**Αντικείμενο**

1. Με αντικείμενο συντάσσονται τα ενεργητικής διάθεσης **μεταβατικά** ρήματα, όσα δηλαδή δε δηλώνουν απλώς ότι το υποκείμενο ενεργεί, αλλά και ότι η ενέργειά του **μεταβαίνει** σε ένα άλλο πρόσωπο, ζώο ή πράγμα.
2. Το αντικείμενο βρίσκεται σε μία από τις **πλάγιες πτώσεις** (γεν., δοτ., αιτ.), **ποτέ σε ονομαστική**. Το εντοπίζουμε με την ερώτηση **«ποιον / ποιαν / τι + ρήμα;»**.  
   *Κλέαρχος****τοὺς στρατιώτας****συνήγαγε*.
3. Στα δίπτωτα ρήματα το δεύτερο αντικείμενο το εντοπίζουμε με την ερώτηση **«σε / με / για / από ποιον ή τι + ρήμα;»**.  
   *Ἔπαυσαν****Τιμόθεον τῆς στρατηγίας****:***από τι***ἔπαυσαν Τιμόθεον;* → (από τη στρατηγία) *τῆς στρατηγίας* → αντικείμενο.
4. Μερικά ρήματα άλλες φορές λειτουργούν ως μεταβατικά και άλλοτε ως αμετάβατα. Συγκρίνετε, π.χ., στη ν.ε.:  
   Μη μου μιλάς! **Σκέφτομαι**… (αμετάβατη χρήση), **αλλά**: Ο παππούς **σκεφτόταν** πάντα με νοσταλγία το **χωριό** (μεταβατική χρήση).

***Ασκήσεις***

1. **Να εντοπίσετε το ρήμα, το υποκείμενο και το κατηγορούμενο στις παρακάτω προτάσεις:**
2. **α.** *Οὗτοί εἰσι πονηροί*.

**β.** *Σὺ ἀνυπόδητος καὶ ἀχίτων διατελεῖς* (= είσαι διαρκώς).

**γ.** *Ὁ πόλεμος πολλῶν αἴτιος κακῶν γεγένηται*.

**δ.** *Ἐμπόριον ἦν τὸ χωρίον* (= η περιοχή ήταν εμπορικό λιμάνι) *καὶ ὥρμουν αὐτόθι* (= αγκυροβολούσαν εκεί) *ὁλκάδες πολλαί*.

**ε.** *Οἱ Καππαδόκαι ὑπὸ Ἑλλήνων Σύριοι ὀνομάζονται*.

**στ.** *Ἡ μὲν τοῦ σώματος ἰσχὺς γηράσκει, ἡ δὲ τῆς ψυχῆς ῥώμη ἀγήρατός ἐστι*.

**ζ.** *Οὐδεὶς ἔστι μοι ἀλλότριος* (= ξένος), *ἂν χρηστὸς ᾖ*.

1. **Να συμπληρώσετε το κατηγορούμενο στις παρακάτω προτάσεις:**

**α.** *Ἐγὼ καὶ σὺ* \_\_\_\_\_\_\_\_\_\_\_\_\_\_\_ *(φίλος) ἐσμέν*.

**β.** \_\_\_\_\_\_\_\_\_\_\_\_\_\_\_ *(μαθητής) τοῦ Σωκράτους ἐστέ;*

**γ.** *Οἱ πρόγονοι ἦσαν \_\_\_\_\_\_\_\_\_\_\_\_\_\_\_ (σοφός) καὶ \_\_\_\_\_\_\_\_\_\_\_\_\_\_\_ (ἀγαθός)*.

**δ.** *Οἱ ἀδικοῦντες τὴν πόλιν ἡμέτεροι \_\_\_\_\_\_\_\_\_\_\_\_\_\_\_ (ἐχθρός) εἰσιν*.

**ε.** *Ἐκείνη ἡ γραῦς \_\_\_\_\_\_\_\_\_\_\_\_\_\_\_ (δίκαιος) ἦν*.

1. **Να βρείτε το ρήμα, το υποκείμενο και το αντικείμενο στις παρακάτω προτάσεις:**

**α.** *Ἀλέξανδρος ἐθήρευεν ἐλάφους ἐν τῷ ὄρει*.

**β.** *Σωκράτης διδάσκει τὴν ἀρετήν*.

**γ.** *Ὁ στρατηγὸς τὴν ἑλληνικὴν δύναμιν ἤθροιζεν*.

**δ.** *Λέγει αὐτῷ ὁ νεανίσκος*.

**ε.** *Οἱ δικασταὶ ἐθαύμασαν τὴν σοφίαν τοῦ νομοθέτου*.

1. **Να συμπληρώσετε τις καταλήξεις που λείπουν στις παρακάτω προτάσεις και να βρείτε τα κατηγορούμενα:**

**α.** *Ἡ πόλις ἡμῶν ἔνδοξ\_\_\_ ἐγένετο*.

**β.** *Σὺ τυφλ\_\_\_ τά τ’ ὦτα τόν τε νοῦν τά τ’ ὄμματ’* (= και στα αυτιά και στο νου και στα μάτια) *εἶ*.

**γ.** *Ἀλέξανδρος ἦν υἱ\_\_\_ Φιλίππου*.

**δ.** *Καὶ ἦν ἡ μάχη καρτερ\_\_\_*. (= σφοδρή).

**ε.** *Πᾶν ἀναγκαῖον πρᾶγμ ἀνιαρ\_\_\_ ἔφυ*.

1. **Να βρείτε τα αντικείμενα στις παρακάτω προτάσεις:**

**α.** *Οἱ Φελλόποδες εὔχονται ἡμῖν εὔπλοιαν*.

**β.** *Βασιλεὺς ἤκουσε Τισσαφέρνους τὴν Κύρου στρατείαν* (= εκστρατεία).

**γ.** *Μή μοι φθονήσῃς τοῦ μαθήματος* (= μη μου αρνηθείς από φθόνο το μάθημα).

1. **Να συμπληρώσετε τις καταλήξεις που λείπουν στις παρακάτω προτάσεις και να βρείτε τα αντικείμενα των ρημάτων:**

**α.** *Οὗτος ἐθαύμαζε τὴν ἀρετ\_\_\_ τῶν προγόνων*.

**β.** *Οἱ Ἀθηναῖοι ἔπεμπον τοὺς νέ\_\_\_ πρὸς τοὺς διδασκάλους*.

**γ.** *Καὶ ἔνθεν ὁρμηθεὶς πόλ\_\_\_ ἔκτισεν Ἀλέξανδρος*.

**δ.** *Ἡ πόλις ἐκράτησε τῶν ἐχθρ\_\_\_ καὶ τρόπαι\_\_\_ ἔστησεν*.

**ε.** *Οἱ Ἀθηναῖοι τοῖς συμμάχ\_\_\_ ὠργίζοντο*.

1. **Να βρείτε τα ρήματα και τα υποκείμενά τους στις παρακάτω προτάσεις και στη συνέχεια να τα μεταφέρετε στον αντίστοιχο τύπο του άλλου αριθμού:**

**α.** *Ὑμεῖς ἐκινδυνεύσατε τὸν ἔσχατον κίνδυνον*.

**β.** *Οὗτος ἐθαύμαζε τὴν ἀρετὴν τῶν προγόνων*.

**γ.** *Οἱ στρατιῶται διέβαινον ἐκ τῆς Θρᾴκης εἰς τὴν Ἀσίαν*.

**δ.** *Στέφανον ὁ νικητὴς λαμβάνει*.

1. **Να βρείτε το ρήμα, το υποκείμενο και το αντικείμενο στις παρακάτω προτάσεις και στη συνέχεια να μεταφέρετε τα αντικείμενα στην ίδια πτώση του άλλου αριθμού:**

**α.** *Οὐ φέρει καλὸν καρπὸν τοῦτο τὸ δένδρον*.

**β.** *Γέρων ἀγροὺς καὶ ἀμπέλους εἶχε*.

**γ.** *Οἱ ῞Ελληνες φρουροῦσι τὰς πύλας*.

**δ.** *Οἱ Σμυρναῖοι ἀποστέλλουσιν ἐς Κλάρον θεωρούς*.

**ε.** *Οἱ ἡμέτεροι σύμμαχοι ὑπομένουσι τοὺς κινδύνους*.

***Ἀδύνατον οἰκεῖσθαι πόλιν ἄνευ δικαιοσύνης  
καὶ πολιτικῆς ἀρετῆς***  
Ἀριστοτέλης, *Πολιτικά* 1283a 21  
  
Είναι αδύνατο να υπάρξει πόλη χωρίς δικαιοσύνη  
και πολιτική αρετή.